Komisjoni määrus (EÜ) nr 1373/1999,

25. juuni 1999,

millega muudetakse toortubakasektori määrust (EÜ) nr 2848/98 ja määratakse kindlaks tagatiskünnise kogused, mida võib 1999. aasta saagi puhul teise sordirühma üle kanda

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

võttes arvesse nõukogu 30. juuni 1992. aasta määrust (EMÜ) nr 2075/92 toortubakaturu ühise korralduse kohta, [1] viimati muudetud määrusega (EÜ) nr 660/1999, [2] eriti selle artiklit 7 ja artikli 9 lõiget 4,

ning arvestades, et:

(1) komisjoni 22. detsembri 1998. aasta määruse (EÜ) nr 2848/98 (millega kehtestatakse nõukogu määruse (EMÜ) nr 2075/92 üksikasjalikud rakenduseeskirjad seoses lisatasude kavade, tootmiskvootide ja eriabi andmisega toortubakasektori tootjarühmadele, [3] viimati muudetud määrusega (EÜ) nr 731/1999 [4]) V lisa punktis C sätestatakse muutuva lisatasu maksmata jätmine partiide puhul, mille müügihind on miinimumhinna ja tootjarühma poolt kasvatatavate sordirühmade puhul 40 % võrra tõstetud miinimumhinna vahel;

(2) komisjoni on teavitatud väga madala kaubandusliku väärtusega tubakast, mis ei vasta määruse (EÜ) nr 2848/98 V lisa punktis C sätestatud muutuva lisatasu tingimustele; madalat kaubanduslikku väärtust silmas pidades peaks olema võimalik muutuvat lisatasu mitte maksta ka teiste madala kvaliteediga tubakarühmade puhul, mille müügihind on väiksem kui 40 % võrra tõstetud miinimumhind; eespool nimetatud V lisa punkti C tuleks muuta, et võimaldada liikmesriikidel tubaka kvaliteedi tõstmise eesmärgil 1999. aasta saagi puhul tõsta künnist, millest allpool ei kohaldata tubaka suhtes muutuvat lisatasu;

(3) määruse (EMÜ) nr 2075/92 artikliga 9 on kehtestatud tootmiskvoodid tubakasortide eri rühmade jaoks; individuaalkvoodid on jaotatud tootjate vahel määruse (EÜ) nr 660/1999 artiklis 3 1999. aastaks kindlaksmääratud tagatiskünniste alusel; vastavalt määruse (EMÜ) nr 2075/92 artikli 9 lõikele 4 võib komisjon lubada liikmesriikidel kanda osa oma tagatiskünnise määrast üle teistesse sordirühmadesse; need ülekanded ei põhjusta lisakulusid EAGGFile ega tõsta liikmesriikide tagatiskünnise kogumäära;

(4) käesolevat määrust tuleks kohaldada enne määruse (EÜ) nr 2848/98 artikli 55 lõikes 3 kehtestatud külvieelsete lepingute sõlmimise tähtaja lõppu;

(5) käesoleva määrusega ettenähtud meetmed on kooskõlas tubakaturu korralduskomitee arvamusega,

ON VASTU VÕTNUD KÄESOLEVA MÄÄRUSE:

Artikkel 1

1999. aasta saagi puhul on liikmesriikidel vastavalt määruse (EÜ) nr 2848/98 artikli 22 lõikele 4 lubatud kanda käesoleva määruse lisas kehtestatud tagatiskünnise määrasid ühest sordirühmast teise.

Artikkel 2

Määruse (EÜ) nr 2848/98 V lisa punkti C lisatakse järgmine lause:

"1999. aasta saagi puhul võivad liikmesriigid siiski enne 30. juulit määrata suurema kui 40protsendilise määra, mis lisatakse miinimumhinnale."

Artikkel 3

Käesolev määrus jõustub selle Euroopa Ühenduste Teatajas avaldamise päeval.

Käesolev määrus on tervikuna siduv ja vahetult kohaldatav kõikides liikmesriikides.

Brüssel, 25. juuni 1999

Komisjoni nimel

komisjoni liige

Franz Fischler

[1] EÜT L 215, 30.7.1992, lk 70.

[2] EÜT L 83, 27.3.1999, lk 10.

[3] EÜT L 358, 31.12.1998, lk 17.

[4] EÜT L 93, 8.4.1999, lk 20.

--------------------------------------------------

LISA

Tagatiskünnise määrad, mida igal liikmesriigil on lubatud ühest sordirühmast teise kanda

Liikmesriik | Sordirühm, millest üle kantakse | Sordirühm, millesse üle kantakse |

Itaalia | 114,6 t "Katerini" tubakat (VII rühm) | 114,6 t kuumuses kuivatatud tubakat (I rühm) |

193 t "Katerini" tubakat (VII rühm) | 193 t heledat õhu käes kuivatatud tubakat (II rühm) |

144,4 t "Katerini" (VII rühm) | 144,4 t tumedat õhu käes kuivatatud tubakat (III rühm) |

Kreeka | 27 t "Kaba Koulaki" tubakat (VIII rühm) | 22,7 t kuumuses kuivatatud tubakat (I rühm) |

Hispaania | 3191 t tumedat õhu käes kuivatatud tubakat (III rühm) | 3191 t heledat õhu käes kuivatatud tubakat (II rühm) |

84 t tumedat õhu käes kuivatatud tubakat (III rühm) | 67,2 t kuumuses kuivatatud tubakat (I rühm) |

Portugal | 200 t heledat õhu käes kuivatatud tubakat (II rühm) | 160 t kuumuses kuivatatud tubakat (I rühm) |

Saksamaa | 1317 t heledat õhu käes kuivatatud tubakat (II rühm) | 1234 t kuumuses kuivatatud tubakat (I rühm) |

196 t tumedat õhu käes kuivatatud tubakat (III rühm) | 165 t kuumuses kuivatatud tubakat (I rühm) |

--------------------------------------------------